Gro Isachsen

Bakgrunn og arbeid

Hun har i tillegg til studier i sexologi også studert psykologi, sosiologi, pedagogikk, spesialpedagogikk og transaksjonsanalyse. Isachsen er utdannet spesialpedagog ved Universitetet i Trondheim, med atferdsendring som spesialområde og har tidligere arbeidet i psykiatrien med barn og unge. Hun har også arbeidet som forskningsjournalist.
Isachsen er leder og faglig ansvarlig for Klinikk Sexologen i Oslo. Hun har som spesialfelt lyst- og orgasmeproblemer hos kvinner og menn, problemer med seksuelle preferanser og -tenningsmønstre, og seksuelle problemer i forbindelse med fremmedkulturelles møte med den norske seksualiteten og kvinnesynet.
Hennes motto for seksuell aktivitet er God sex er alltid sikker, sunn og samtykkende. 
Isachsen har utgitt flere bøker om seksualitet. I flere år har Isachsen vært fast spaltist om sex og samliv i avisa Dagbladet søndag og ukebladet Vi Menn, og rådgivende ekspert i Forum for seksualitet hos Doktor Online. Siden 2013 har hun vært fast spaltist i bladet Vi over 60. 
Hun har i lang tid arbeidet for en omlegging og styrking av seksualundervisningen i skolen.  Isachsen deltok i arbeidet med å utvikle spørsmålene om roller og seksualitet i personlighetsprofilen til Sukker.no, nordens første datingtjeneste med relasjonsmatching. 
I 2002 startet Gro Isachsen forskningsprosjektet «Seksuell lyst hos kvinner». I undersøkelsen, som var en del av prosjektet, dybdeintervjuet hun mer enn 1100 kvinner og menn, single og par, og av disse var cirka 800 kvinner. I sin forskning har Isachsen undersøkt hvilken betydning kulturell og sosial bakgrunn, seksuell erfaring, bekkenbunnsmuskulatur (pc-muskulatur), fødsel og sykdomshistorikk har for kvinners evne til å oppleve seksuell lyst og tilfredsstillelse. 
Sammen med designer gikk hun i 2006 i gang med å utvikle en vaginal trener for styrking av kvinners bekkenbunn. VagiFlex fleksible bekkenbunnstrener med Vaginalt TreningsProgram for bekkenbunnsmusklene ble lansert i 2010. Bekkenbunnstreneren er utviklet for å forebygge og behandle stressrelatert urininkontinens (urinlekkasje), gjenopprette styrke og en stram skjede etter en fødsel, reversere aldersrelatert svakhet i skjeden og forbedre kvinners seksuelle sensitivitet og respons. 
Gro Isachsen drev i mer enn ti år med hundekjøring med grønlandshund.
Hun var tidligere gift med billedkunstneren Rolf Groven. De har et barn sammen.

Medieomtale

I januar 2005 gikk tannlege og professor i helsepsykologi ved Universitetet i Tromsø, Bente Træen ut i Dagbladet og kritiserte flere kjente sexrådgivere fra media for ikke å være kvalifisert og for å gi dårlige råd. Blant de som ble kritisert var sexolog Gro Isachsen, psykolog Kristin Spitznogle og samlivsterapeut Eva Henriette Mohn.
Gro Isachsen svarte på kritikken i en kronikk i samme avis hvor hun blant annet tok for seg Bente Træens bruk av ulike titler som sexolog, professor i sexologi, sexologiprofessor, professor i psykologi, psykologiprofessor, samlivsekspert og samlivsforsker, noe hun ifølge Isachsen ikke er kvalifisert for. Hun kritiserte også Træens forskning på seksualvaner som hun mener er basert på sviktende grunnlag med en alt for lav svarprosent.
Senere samme år ble Gro Isachsen ekskludert fra Norsk forening for klinisk sexologi (NFKS). I styret for foreningen satt da blant andre Bente Træens ektemann, psykolog Dagfinn Sørensen. Eksklusjonen ble omtalt i en artikkel i Dagbladet i mai 2008. I et senere oppslag i samme avis ble det avslørt at daværende leder av NFKS, sykehusprest Knut Hermstad, på sin hjemmeside sammen med fire andre medlemmer av foreningen selv refererte til sitt medlemskap i foreningen.